Man sterf na skietery‘n 52-jarige man is dood en sy kollega is ernstig beseer na ‘n skietvoorval in Springfield in Durban, KwaZulu-Natal. Luyanda Majija, woordvoerder van ER24, sê die twee mans het by hul werkplek se perseel in Rochdaleweg ingery toe ‘n groep onbekende mans glo op hulle losgebrand het. Majija sê met paramedici se aankoms op die toneel het die 52-jarige man reeds aan ‘n kopbesering beswyk. Majija sê die oorledene se 40-jarige kollega is op die toneel behandel vir ‘n wond aan sy been voor hy na die eThekwini-hospitaal geneem is vir verdere behandeling. Die polisie ondersoek die saak.